એક વહેલી સવારે આરતીના ઘંટનાદના શ્રવણ વચ્ચે વારાણસીની આ ગંગાના ઘાટ પરથી હોડીમાં બેઠા ત્યારે કેટલાક ભાવિકોએ વહાવેલા દીપ જળપ્રવાહમાં વહેતા જતા હતા. અમારી હોડીમાં દેશ-વિદેશના પ્રવાસી લેખકો હતા અને સૌ જાણે ઉત્સુક હતા કશાક નવોન્મેષ માટે. કાશીમાં ગંગા ઉત્તરવાહિની છે, પણ અમે પ્રવાહની સામે દક્ષિણ દિશાના ઘાટ પસાર કરતા નદીમધ્યેથી જઈ રહ્યા હતા. એક પછી એક ઘાટ, અહિલ્યાબાઈઘાટ, મુન્શીઘાટ પસાર થયા ત્યાં પૂર્વ દિશાની ક્ષિતિજે રતુંબડી આભા પ્રગટ થવા લાગી. એ લાલ આભામાં ગંગાપ્રવાહની ભવ્યતા દ્વિગુણ થઈ ઊઠી. અમારી બાજુમાં એ વખતે બૌદ્ધયાત્રિકોથી ભરેલી એક નાવ પસાર થઈ ગઈ. પૂર્વ દિશાના આકાશમાં પ્રગટેલી આભા ધીરે ધીરે ગંગાનાં નીલમ જળ પર પડવા માંડી અને ગંગાનું રૂપ મનોહર બનતું ગયું.